KOMMISSIONENS BESLUTNING

af 31. januar 2000

om ændring af beslutning 1999/253/EF om beskyttelsesforanstaltninger over for visse fiskerivarer fra eller med oprindelse i Kenya og Tanzania og om ændring af sundhedscertifikatet for fiskerivarer fra eller med oprindelse i Tanzania

(meddelt under nummer K(2000) 211)

(EØS-relevant tekst)

(2000/127/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EØF af 18. december 1997 om principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 6, og

ud fra følgende betragtninger:

(1) Efter nogle tilfælde af forgiftning af fisk i Lake Victoria, som antageligt skyldtes forekomsten af pesticider i Lake Victoria og ukorrekte fangstmetoder, vedtog Kommissionen beslutning 1999/253/EF(2). Ifølge beslutningen kan foranstaltningerne tages op til revision på baggrund af oplysninger om situationens udvikling og garantierne fra de kompetente myndigheder i Kenya og Tanzania med hensyn til fiskerivarernes sikkerhed.

(2) Som følge af et kontrolbesøg og garantier fra myndighederne i Tanzania bør beslutning 1999/253/EF ændres, så indførsel af fiskerivarer, som er fanget i Lake Victoria og kommer fra eller har oprindelse i Tanzania, tillades.

(3) Fiskerivarer, der er fanget i Lake Victoria, bør kontrolleres for at sikre, at de er sunde. Kontrollen skal vise, om varerne indeholder pesticider. En særlig bemærkning om den passende kontrol bør derfor indsættes i det sundhedscertifikat, der ledsager fiskerivarer indført fra Tanzania, og som er fastsat i Kommissionens beslutning 98/422/EF(3).

(4) Myndighederne i Kenya bør have mere tid til at iværksætte passende kontrolforanstaltninger, som garanterer fiskerivarernes sikkerhed. Indførslen af fiskerivarer, der er fanget i Lake Victoria og kommer fra eller har oprindelse i Kenya, bør derfor fortsat være suspenderet.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 1999/253/EF foretages følgende ændringer:

1) Artikel 1 affattes således: "Artikel 1

Denne beslutning gælder for ferske, frosne eller forarbejdede fiskerivarer, som er fanget i Lake Victoria og kommer fra eller har oprindelse i Kenya. Den gælder ikke for fiskerivarer, som er fanget på havet."

2) Artikel 4 affattes således: "Artikel 4

Denne beslutning tages op til revision på baggrund af oplysningerne om situationens udvikling og garantierne fra de kompetente myndigheder i Kenya med hensyn til fiskerivarernes sikkerhed."

Artikel 2

I punkt IV i det sundhedscertifikat, der er fastsat i bilaget til beslutning 98/422/EF, og som ledsager sendinger af fiskerivarer fra eller med oprindelse i Tanzania og fanget i Lake Victoria, indsættes følgende: "- Undertegnede officielle inspektør attesterer, at ovennævnte fiskerivarer er fremstillet i henhold til den kontrolordning, der er fastsat i kapitel V, punkt II.3.B, i bilaget til direktiv 91/493/EØF, og at kontrolresultaterne var tilfredsstillende."

Artikel 3

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 31. januar 2000.

På Kommissionens vegne

David BYRNE

Medlem af Kommissionen

(1) EFT L 24 af 30.1.1998, s. 9.

(2) EFT L 98 af 13.4.1999, s. 15.

(3) EFT L 190 af 4.7.1998, s. 71.